**Az online oktatás és az online iskolai programok jogi keretei**

**1. Szerzői jogi kérdések**

A tanítási órák – függetlenül attól, hogy azokat személyesen vagy online formában tartják – szerzői jogvédelem alá esnek, így

* azokról kép- és/vagy hangfelvételt készíteni,
* az engedéllyel készített felvételt többszörözni,
* az engedéllyel készített felvételt mással megosztani,
* az engedéllyel készített felvételt más számára hozzáférhetővé tenni

kizárólag a szerzői jog jogosultjával (órát tartó tanár) engedélyével lehet.

A tanulók által készített és a tanároknak az oktatással összefüggésben elküldött kép- és/vagy hangfelvételek – amennyiben azok a tantárgyi ismeretek egyszerű közlésén túl más egyéni kreatív teljesítményt is tartalmaznak (például versmondás, éneklés, prezentáció bemutatása, stb.) – szintén szerzői jogvédelem alá esnek, így

* a felvételt többszörözni,
* a felvételt mással megosztani,
* a felvételt más számára hozzáférhetővé tenni

kizárólag a szerzői jog jogosultjával (a nagykorú tanuló vagy a kiskorú tanuló törvényes képviselőjének) engedélyével lehet.

**2. A képmáshoz való jog**

A vonatkozó jogszabály [Ptk. 2:48. §-ának (1) bekezdés] akként rendelkezik, hogy képmás vagy hangfelvétel elkészítéséhez és felhasználásához az érintett személy hozzájárulása szükséges.

A hozzájárulást

* a nagykorú (18. életévét betöltött személy) saját maga,
* a 14. életévét betöltött kiskorú személy saját maga a törvényes képviselője hozzájárulásával vagy helyette a törvényes képviselője,
* a 14. életévét be nem töltött kiskorú személy helyett kizárólag a törvényes képviselője

adhatja meg.

Az előzőekben kifejtetteknek megfelelően minden olyan esetben, amikor valakiről kép- és/vagy hangközvetítés, -felvétel készül (online tanóráról felvétel, streamelt tanóra), szükséges az érintett személy – fentiek szerinti – hozzájárulása. A hozzájárulásnak minden esetben tartalmaznia kell, hogy az érintett vagy törvényes képviselője milyen típusú közvetítéshez, felvétel készítéséhez járul hozzá, illetve a felhasználás milyen módját, milyen terjedelemben engedélyezi.

A szerzői jogokkal összefüggő, illetve a képmáshoz vagy hangfelvételhez való jogokkal kapcsolatos hozzájárulások nem helyettesítik egymást, így a hozzájárulásokat a két tárgykört érintően külön kell megtenni.